Informácia
o potrebe verejného obstarávania v rezorte pôdohospodárstva v súvislosti s fondmi Európskej únie

	Ministerstvo pôdohospodárstva SR v súčasnosti realizuje resp. pripravuje realizáciu verejných obstarávaní na dodávky služieb v súvislosti s fondmi Európskej únie v nasledovných oblastiach:

Oblasť pozemkových úprav

Uznesením vlády SR č. 970/2005 k návrhu na riešenie zintenzívnenia konaní o stave obnovy evidencie niektorých pozemkov a právnych vzťahov k nim podľa zákona NR SR č. 180/1995 Z.z. o niektorých opatreniach na usporiadanie vlastníctva k pozemkom v znení neskorších predpisov bolo uložené ministrovi pôdohospodárstva a predsedníčke Úradu geodézie, kartografie a katastra SR verejným obstarávaním zabezpečiť v termíne do 31.3.2006  ukončenie výberu dodávateľov na obnovu evidencie pozemkov a právnych vzťahov k nim pre všetky doteraz neobstarané katastrálne územia (1 045). Register obnovenej evidencie pozemkov predstavuje nevyhnutný podklad pre vypracovanie projektov pozemkových úprav spolufinancovaných EÚ v rámci Sektorového operačného programu „Poľnohospodárstvo a rozvoj vidieka“ (ďalej len SOP PaRV) a Plánu rozvoja vidieka (ďalej len PRV). V prípade nezahájenia verejných obstarávaní dôjde k spomaleniu odstránenia prekážok obmedzujúcich rozvoj trhu s pôdou, nesplneniu programového vyhlásenia vlády  SR v oblasti usporiadania vlastníckych práv k pozemkom a celkovému ohrozeniu možností  čerpania prostriedkov EÚ v oblasti pozemkových úprav.

	V decembri 2005 vyhlásilo  MP SR verejné súťaže na výber zhotoviteľov 38 projektov pozemkových úprav v rámci celej SR (35 v rámci SOP PaRV a 3 v rámci PRV). V súčasnosti je  výber uchádzačov ukončený a podpis zmlúv by bol možný do 3 týždňov. Nezačatím vypracovávania projektov pozemkových úprav v rámci SOP PaRV a PRV môže byť ohrozené vyčerpanie plánovaných finančných prostriedkov EÚ a SR vo výške 150 mil. Sk do júna 2008.

Od roku 2003 prebieha  realizácia 110 projektov pozemkových úprav v rámci predvstupového nástroja SAPARD. Nakoľko tieto projekty vzhľadom k časovému obmedzenie programu SAPARD nemohli obsiahnuť vypracovanie všetkých etáp projektov pozemkových úprav je nevyhnutné zahájiť v mesiaci marec 2006  verejne obstarať  doteraz nevykonané a nadväzujúce etapy v rámci jednotlivých projektov. Vyčlenené finančné prostriedky EÚ a SR na tieto projekty činia 170 mil. Sk.  V prípade neobstarania uvedených služieb, alebo akékoľvek oneskorenia ( aj s posunom niekoľkých mesiacov) dochádza k ohrozeniu čerpania prostriedkov z fondov EÚ, vzhľadom na nereálnu možnosť tieto služby v časovo obmedzenom termíne (rok 2008) zhotoviteľmi vykonať a uvedené prostriedky čerpať. 

Celkove v oblasti pozemkových úprav je ohrozené čerpanie finančných prostriedkov vo výške cca 320 mil. Sk.

- 2 -

Úver Svetovej banky pre prístup Leader

Slovenská republika v zmysle Nariadenia Rady ES č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) bude v programovacom období 2007 – 2013 realizovať v rámci osi 4 prístup Leader. Nakoľko v skrátenom programovacom období 2004-2006 nebol Leader realizovaný získala Slovenská republika na prípravu pre prístup Leader v roku 2006 a 2007 úver od Svetovej banky, ktorého prostriedky napomôžu MP SR s vypracovaním základných strategických dokumentov potrebných pre implementáciu prístupu. Názov projektu je Technická pomoc pri príprave projektu Leader v Slovenskej republike. Celkovým výstupom projektu Svetovej banky budú strategické dokumenty pre implementáciu prístupu Leader a to na vládnej úrovni (smernice, príručky, dokumenty pre Pôdohospodársku platobnú agentúru), regionálnej úrovni (tréningy, školenia), lokálnej úrovni (školiace manuály, tréningy) ako aj dokumenty potrebné pre mechanizmus monitorovania, hodnotenia a kontroly. Výstupy z projektu (jednotlivých komponentov) sú obstarávané v zmysle smerníc Svetovej banky pre verejné obstarávanie. Guidelines: Procurement under IBRD Loans and IDA Credits z mája 2004. Úver Svetovej banky bol schválený uznesením vlády č. 852 z 26. októbra 2005 vo výške 1,3 mil. EUR. (49, 4 mil. Sk).  Zmluva je uzavretá do konca roku 2007. 
V rámci projektu sa začali obstarávať prvé tri komponenty:
-	komponent A1: Štúdia na určenie stupňa decentralizácie pre rozhodovaciu právomoc v podmienkach prístupu Leader a na stanovenie optimálneho systému kofinancovania v prístupe Leader v SR. Termín na predloženie vyjadrenia záujmu bol 30. január 2006. V stanovenom termíne sa prihlásilo 10 uchádzačov, z ktorých najlepší bol oslovený dňa 23. februára 2006 na predloženie kompletnej finančnej a technickej ponuky s lehotou 15 dní. Vrchná finančná hranica kontraktu je 50 000 USD. Nakoľko Slovenská republika neimplementuje program Leader + v súčasnom programovom období, je potrebné stanoviť základné vzťahy na regionálnej ako aj lokálnej úrovni pri financovaní projektov prístupom Leader v zmysle Nariadenia EPFRV,
-	komponent B1: zmapovanie územia SR pre potreby prístupu Leader. Termín na predloženie vyjadrenia záujmu bol 30. január 2006. V stanovenom termíne sa prihlásilo 8 uchádzačov, z ktorých bol najlepší oslovený dňa 3. marca 2006 na predloženie kompletnej finančnej a technickej ponuky s lehotou 15 dní. Vrchná finančná hranica kontraktu je 45 000 USD. Nakoľko Slovenská republika neimplementuje program Leader + v súčasnom programovom období, je potrebné zmapovať celé územie SR na určenie vhodných mikroregiónov, ktoré budú schopné fungovať za podmienok stanovených Nariadením EPFRV,
-	komponent D1 – zhodnotenie stavu inštitúcii v SR zodpovedných za vidiecky rozvoj a vytvorenie návrhu pre Národnú sieť rozvoja vidieka.  Termín na predloženie vyjadrenia záujmu bol 30. január 2006. V stanovenom termíne sa prihlásilo 10 uchádzačov, z ktorých bol najlepší oslovený dňa 23. februára 2006 na predloženie kompletnej finančnej a technickej ponuky s lehotou 15 dní. Vrchná finančná hranica kontraktu je 75 000 USD. Vytvorenie Národnej siete vidieka pre budúce programovacie obdobie 2007 – 2013 je podmienkou Európskej komisie pre každý členský štát. (čl. 68 nariadenia EPFRV).

- 3 -

Komponenty A1, B1 a D1 sú v etape pred podpisom zmluvy. Všetky komponenty projektu sa obstarávajú na základe postupov a metód verejného obstarávania v zmysle Smerníc Svetovej banky, ktoré sa líšia od zákona o verejnom obstarávaní č. 523/2003 príp. jeho novelizovanej verzie.

V rámci úveru Svetovej Banky by malo MP SR obstarávať v roku 2006 a 2007 podľa smerníc Svetovej banky ešte 8 ďalších komponentov formou verejnej súťaže v termínoch uvedených v zátvorkách. Najdôležitejšie z pohľadu prípravy Miestnych akčných skupín v roku 2007 na implementáciu prístupu Leader sú komponenty C5 a E3, v rámci ktorých by sa malo verejné obstarávanie uskutočniť v mesiacoch marec – apríl 2006: komponent C5 – technická pomoc na prípravu a školenia pre budúce MAS (plánovaná výška 300 000 USD, termín – marec 2006) a komponent E3 – software, hardware (20 000 USD, termín – marec/apríl 2006).

Nezrealizovaním verejného obstarávania v plánovaných termínoch je ohrozená realizácia celého projektu Svetovej banky v objeme finančných prostriedkov 1,3 mil. EUR.

Ex-ante hodnotenie pre Program rozvoja vidieka SR 2007-2013

Ex-ante hodnotenie sa realizuje v súlade s článkom 85 Nariadenia Rady ES č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a tvorí súčasť vypracovávania Programu rozvoja vidieka, ktorý bude v platnosti v rokoch 2007 – 2013. Hodnotenie opisuje a posudzuje strednodobé a dlhodobé potreby, ciele, ktoré sa majú dosiahnuť, očakávané výsledky, kvantifikované ciele, najmä pokiaľ ide o vplyv programu vo vzťahu k východiskovej situácii, pridanú hodnotu, rozsah, v ktorom sa zohľadnili priority Spoločenstva, postupy pre vykonávanie, monitorovanie, hodnotenie a finančné hospodárenie. Oznámenie o výberovom konaní bolo zverejnené vo Vestníku verejného obstarávania dňa 9.11.2005 a vo Vestníku EÚ dňa 5.11.2005. Výberové konanie pre ex-ante hodnotenie sa uskutočnilo 25.1.2006, je známy víťaz (EuroConsulting, s.r.o) a v súčasnosti sa čaká len na podpis Zmluvy o dielo. Cena predmetu diela predstavuje 8 572 760,- Sk vrátane DPH a trvanie projektu sa plánuje do 4 mesiacov od podpisu zmluvy. 

	Bez ex-ante hodnotenia nie je možné predložiť v roku 2006 Program rozvoja vidieka SR Európskej komisii na schválenie. Neuskutočnením vyhláseného výberového konania je tak ohrozené schválenie Programu rozvoja vidieka a jeho realizácia od roku 2007, čo by prinieslo nevyčísliteľné škody pre SR, nakoľko predpokladaný príspevok EÚ pre tento program je plánovaný vo výške 1,7 mld. EUR pre obdobie 2007-2013.

Ex-post hodnotenie pre program SAPARD

Ex-post hodnotenie programu SAPARD je potrebné realizovať na základe Nariadenia  Rady ES č. 1268/1999  o  podpore  Spoločenstva  pre predvstupové  opatrenia  pre poľnohos-
- 4 -

podárstvo a rozvoj vidieka v prístupových krajinách, čl. 5. Následne Nariadenie EK  ohľadom ex-post hodnotenia pre program SAPARD dopĺňajúce Nariadenie č. 447/2004 o pravidlách pre prechod z podpory pod Nariadením 1268/1999, 1257/1999 a 1260/1999 stanovuje podmienky pre jeho financovanie a časovú lehotu jeho vykonania. 

Ex-post hodnotenie musí byť zrealizované do 3 rokov od ukončenia programu SAPARD, ktorý sa v SR ukončil v máji 2004. Potreba výberového konania v roku 2006 na ex-post hodnotenie je nevyhnutná kvôli jeho financovaniu z Plánu rozvoja vidieka 2004-2006, v ktorom sa predpokladá koniec uzatvárania zmlúv s beneficientami na jeseň 2006. Do tohto termínu bude potrebné zrealizovať výberové konanie a určiť víťaza. Cena predmetu diela sa odhaduje na cca. 10 mil. Sk.

Ex-ante hodnotenie Operačného programu Rybné hospodárstvo SR 2007-2013

Cieľom verejnej súťaže je výber vhodného hodnotiteľa pre ex-ante hodnotenie Operačného programu Rybné hospodárstvo SR 2007-2013. Nakoľko v súčasnosti nie sú k dispozícii Usmernenia pre ex-ante hodnotenie pre programovacie obdobie 2007-2013, vychádza sa z Usmernenia pre hodnotenie programov rozvoja vidieka 2000-2006 podporených z EAGGF, z pracovného dokumentu 2 – ex-ante hodnotenie pomoci zo štrukturálnych fondov ako aj z podmienok pre ex-ante hodnotenie stanovených v článku 45 návrhu nariadenia Rady (ES) o Európskom fonde pre rybné hospodárstvo (EFF). Toto zatiaľ ešte nie je schválené (neprešlo v júni 2005), ale znovu sa prerokúva v pracovnej skupine a očakáva sa jeho prijatie v Rade ES v apríli alebo júni 2006. V prípade následných usmernení alebo prijatia legislatívy týkajúcej sa ex-ante hodnotenia alebo hodnotení operačných programov financovaných z EFF počas obdobia 2007-2013, je potrebné sa riadiť novo prijatou legislatívou. 
Ex-ante hodnotenie bude opisovať a posudzovať strednodobé a dlhodobé potreby, ciele, ktoré sa majú dosiahnuť, očakávané výsledky, kvantifikované ciele, najmä pokiaľ ide o vplyv programov vo vzťahu k východiskovej situácii, rozsah, v ktorom sa zohľadnili priority Spoločenstva, ponaučenia z predchádzajúceho programovania a kvalitu postupov pre implementovanie, monitorovanie, hodnotenie a finančné hospodárenie.
Nariadenie Rady o Európskom fonde pre rybné hospodárstvo (EFF) pre programovacie obdobie 2007-2013 ustanovuje v čl. 44 povinnosť vypracovania predbežného (ex–ante) hodnotenia, ktoré má za cieľ zlepšiť kvalitu, efektívnosť pomoci z Fondu a implementáciu operačného programu. Tiež zhodnotí dopad vzhľadom na usmerňovacie princípy vytýčené v čl. 18 a, relevantnú časť Národného strategického plánu rybného hospodárstva a špecifické problémy ovplyvňujúce členské štáty, pričom berie do úvahy potreby udržateľného rozvoja v sektore rybného hospodárstva a dopad na životné prostredie. Ex-ante hodnotenie musí byť predložené EK najneskôr pri predložení operačného programu.

Predpokladaná cena predmetu obstarávania predstavuje 2,9 mil. Sk (bez DPH), resp. 3,451 mil. Sk s DPH. Dňa 27. februára 2006 bol predložený druhý zámer na obstaranie veci, ktorý by mal vyústiť do vyhlásenia novej súťaže, nakoľko prvá vyhlásená súťaž č.18148-MSS
- 5 -

nebola úspešná z dôvodu nedoručenia žiadnej ponuky. Tento projekt je z hľadiska požiadaviek EK nutné realizovať pre dôkladnú prípravu operačného programu, financovaného z Európskeho fondu pre rybné hospodárstvo. Indikatívne stanovenie trvania hodnotenia je 2 mesiace a musí byť uskutočnené v priebehu roka 2006 (najneskôr do jesene) pre zabezpečenie včasnej kompletizácie OP Rybné hospodárstvo SR 2007-2013 a jeho predloženia EK na posúdenie a schválenie predtým, než nadobudne nariadenie účinnosť a tým aj výdavky sa stanú oprávnenými, aby sa zamedzilo oneskoreniu v kontrahovaní a čerpaní finančných prostriedkov z tohto fondu.

Záver

Na základe horeuvedených skutočností v oblasti realizácie verejného obstarávania v rezorte pôdohospodárstva v súvislosťami s fondmi EÚ vyplýva, že ich realizáciou nedochádza k prevodu vlastníctva majetku štátu tak ako to obmedzili uznesenia vlády SR č. 72/2006  a 208/2006. Nezrealizovaním týchto verejných obstarávaní by mohlo dôjsť k nedočerpaniu a teda k prepadnutiu finančných prostriedkov EÚ plánovaných v rámci SOP PaRV a PRV pre oblasť pozemkových úprav, k nezrealizovaniu projektu Svetovej banky v oblasti technickej pomoci pri príprave projektu Leader v SR a k pozastaveniu schvaľovania programových dokumentov SR Európskou komisiou pre programovacie obdobie 2007-2013 v oblasti rozvoja vidieka a rybného hospodárstva a tým k znemožneniu ich realizácie v roku 2007.